
1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x 333/ 1 septembrie 2009, Comisia pentru învăţământ, ştiinţă, tineret şi sport a primit, spre dezbatere şi avizare, în fond, propunerea legislativă pentru modificarea şi completarea Legii nr. 128/1997 privind Statutul personalului didactic.

Pentru întocmirea raportului, Comisia a analizat avizul primit de la Comisia pentru egalitatea de şanse între femei şi bărbaţi, avizul Consiliului Legislativ, avizul Consiliului Economic şi Social şi Punctul de vedere al Guvernului.


Propunerea legislativă are ca obiect de reglementare modificarea şi completarea Legii nr. 128/1997 privind Statutul personalului didactic, cu modificările şi completările ulterioare, în sensul precizării exprese a normei didactice de predare, de 18 ore pe săptămână, pentru educatoare, învăţători şi institutori. De asemenea, se menţionează faptul că în învăţământul primar, orele de religie, educaţie fizică şi educaţie muzicală prevăzute în planurile de învăţământ, nu se includ în norma învăţătorului sau institutorului, fiind predate de profesorii cu studii superioare de specialitate, iar în cazul inexistenţei unui număr suficient de profesori, orele pot fi predate de către învăţători sau institutori, urmând a fi plătiţi cu ora sau prin cumul de funcţii. Totodată, se preconizează ca şi învăţătorii, învăţătorii-educatori, institutorii-educatori, profesorii-educatori şi educatoarele să primească, la fel ca şi personalul didactice de predare care îndeplineşte funcţia de diriginte, o indemnizaţie de 10% din salariul de bază.

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 19 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: doamna Adriana Doina Pană – secretar de stat în cadrul Ministerului Educaţiei, Cercetării şi Inovării. 

5. Potrivit prevederilor art. 75 alin. (1) din Constituţia României, republicată, şi ale art.92  alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată

În urma dezbaterii, în şedinţa din 16 septembrie 2009, Comisia a propus, cu unanimitatea voturilor celor prezenţi, respingerea propunerii legislative din următoarele motive:


- conform prevederilor legale în vigoare, norma învăţătorilor este cuprinsă între 12 şi 18 ore pe săptămână  şi numai pentru învăţământul în limba minorităţilor naţionale se depăşeşte numărul de 18 ore pe săptămână; 

- potrivit iniţiativei legislative ar fi necesară completarea normei didactice pentru majoritatea învăţătorilor/institutorilor, ceea ce este imposibil întrucât pentru fiecare clasă din învăţământul primar sau pentru clasele simultane din cadrul acestuia, unde nu se pot constitui clase separate, se normează un post de învăţător; învăţătorii predau toate disciplinele prevăzute în planul cadru de la clasele I-IV, cu excepţia orelor de limbi moderne, religie şi educaţie fizică, precum şi orele de educaţie muzicală specializată la clasele speciale de artă şi muzică;

- toate cadrele didactice din învăţământul special beneficiază de o indemnizaţie de 15%, deci nu mai pot beneficia de o a doua indemnizaţie; 


- suplimentarea cu aproximativ 15.300 a numărului de norme didactice din învăţământul preuniversitar ar însemna implicit creşterea cheltuielilor bugetare pentru finanţarea acestora; 


- propunerea legislativă implică modificarea cheltuielilor aferente prevăzute în bugetul de stat, fără a preciza sursele de finanţare;

 - propunerea legislativă nu respectă normele de tehnică legislativă pentru elaborarea actelor normative prevăzute de Legea nr. 24/2000, cu modificările şi completările ulterioare, expunerea de motive nefiind în concordanţă cu textul proiectului de act normativ. 

